Након бомбардовања Београда и почетка Априлског рата 1941, заједно са кумом Росом Благојевић, отишла је у Копљаре, где је остала до почетка окупације, када се вратила у Младеновац. Током њиховог боравка у селу, у Младеновцу је 12. априла 1941, приликом уласка немачке војске, из правца Тополе, дошло до сукоба између припадника Вермахта и припадника Унске дивизије Југословенске војске, у коме је на обе стране било губитака. Овај догађај, значајно је одјекнуо међу мештанима Младеновца и околних села, будећи веру у отпор окупатору. Почетком лета 1941. Кика се повезала са члановима Комунистичке партије Југославије, који су радили на организовању устанка. Након напада на Совјетски Савез, крајем јуна 1941. постала је члан Савеза комунистичке омладине Југославије (СКОЈ), а у августу 1941. кандидат за члана Комунистичке партије.